Nog twee Limpopo-ontsnaptes aangekeerDie Kutama Sinthumule-maksimumveiligheidsgevangenis buite Louis Trichardt. Foto: Via Geogroup.com Nog twee gevangenes wat uit ŉ maksimumsekuriteitgevangenis in Limpopo ontsnap het, is aangekeer. Die polisie is steeds op soek na die oorblywende ses gevangenes nadat sewe aangehoudenes Donderdagaand ná ŉ oproer by die Kutama Sinthumule-tronk in Louis Trichardt ontsnap het. Brig. Motlafela Mojapelo, woordvoerder van die polisie, het gesê die twee mans is Saterdagoggend by ŉ huis in Shirley, Waterval, aangekeer. “ŉ Lid van die gemeenskap het waardevolle inligting verskaf wat tot hul inhegtenisneming gelei het,” het hy verduidelik. “Die twee, Jabulani Isaac Mahlangu en Thomas Munyai, dien onderskeidelik tronkstraf uit op aanklagte van verkragting en moord.” Drie persone is tot dusver weer in hegtenis geneem. Chris Faku (37), wat skuldig bevind is op aanklag van roof met verswarende omstandighede, is Vrydag aangekeer nadat die polisie ook ŉ wenk van die gemeenskap ontvang het. Die oorblywende gevangenes is Phathutshedzo Nemadodzi van Thohoyandou (moord en roof met verswarende omstandighede), Ntshengedzeni Manukha van Thohoyandou (verkragting en roof met verswarende omstandighede), Nyota Raphael van Zimbabwe (huisbraak en diefstal), en Justice Makamo van Mosambiek (sakeroof). Mojapelo het gesê die tronkbewaarders het lede van die openbarepolisie-eenheid en die taktiesereaksie-eenheid ontbied om die situasie in die gevangenis te stabiliseer. “Die polisie in Louis Trichardt ondersoek sake van brandstigting, opsetlike saakbeskadiging en die ontsnapping uit wettige aanhouding.” Lees alle vorige berigte oor die Kutama Sinthumule-gevangenis op Maroela Media.